Broj: 04-307/25- 30. 04. 2025. god.

**JAVNI POZIV**

**za dodjelu posebne podrške za vino za 2025. godinu**

Ministarstvo poljoprivrede, šumarstva i vodoprivrede, u skladu sa Agrobudžetom za 2025. godinu i budžetskim programom 1.2.3 Mjere posebne podrške za vino, objavljuje Javni poziv za dodjelu podrške. Ovim Javnim pozivom utvrđuju se uslovi, kriterijumi i način podnošenja zahtjeva za ostvarivanje prava na podršku.

**DEFINICIJA KORISNIKA PODSTICAJNIH SREDSTAVA**

Korisnici podrške za komponente: konverzija i restrukturiranje vinograda, zelena berba, investicije u preradu i inovacije po ovom Javnom pozivu, su poljoprivredna gazdinstva, upisana u Vinarskoj datoteci Vinogradarskog registra u skladu sa Zakonom o vinu („Službeni list CG“, br. 41/16) i Zakonom o uređenju tržišta poljoprivrednih proizvoda ("Službeni list CG", broj 51/17).

Korisnici podrške za komponentu promocija vina po ovom Javnom pozivu, su udruženja vinara i druga sektorska udruženja koja predstavljaju proizvođače vina.

**PRIHVATLJIVE AKTIVNOSTI i INVESTICIJE**

I aktivnost: KONVERZIJA I RESTRUKTURIRANJE VINOGRADA radi:

* preciznije procjene vinskog potencijala i prilagođavanja vinskog sortimenta razvojnom trendu, a u skladu s preporučenim sortimentom u Rejonizaciji crnogorskog vinogradarskog proizvodnog područja;
* poboljšanja postojećeg vinograda i reanimacije napuštenih vinograda;
* promjene gustine sklopa i uzgojnog oblika kako bi se povećala iskorištenost proizvodne površine ili omogućio pristup mehanizaciji i sl.;
* promjene postojeće potporne strukture kako bi se povećala lisna površina (dodavanjem najmanje jedne žice) ili promjene u skladu s novim uzgojnim oblikom i razmakom sadnje.

Investicije:

* sadni materijal (vinske sorte) radi promjene sortne strukture ili za povećanje gustine sklopa ili za popunjavanje praznih mjesta u vinogradu;
* čišćenje/krčenje, ravnanje terena, izgradnja terasa za vinograde na nagibu terena većem od 25%;
* postavljanje i rekonstrukcija razrušenih podzida na terasama proizvodnih vinograda;
* promjena potporne strukture u restrukturiranom vinogradu;
* uspostavljanje sistema za navodnjavanje.

Il aktivnost: INVESTICIJE U OBLASTI PROIZVODNJE VINA radi optimiziranja kapaciteta za proizvodnju, čuvanje i pakovanje vina.

Investicije:

* oprema za proizvodnju, čuvanje i pakovanje vina.

IIl aktivnost: INVESTICIJE U INOVACIJE uvođenjem naprednih sistema održive proizvodnje, radi:

* smanjenja stvaranja otpada i poboljšanog upravljanja njime;
* smanjenja emisije gasova staklene bašte u atmosferu;
* primjene mjera ublažavanja i prilagođavanja na klimatske promjene (povišene temperature, izmijenjeni obrazac padavina i drugi klimatski izazovi), uz doprinos očuvanju zemljišta i povećanju sekvestracije ugljenika u njemu;
* racionalnog korišćenja vode i upravljanja njome, uključujući manju upotrebu pesticida, fosilnih goriva.

Investicije:

* Nabavka i instaliranje senzora za potrebe „pametnog menadžmenta“ kroz realizaciju projekta „MONTEVITIS“;
* Nabavka ostale opreme za precizne ili digitalizovane metode proizvodnje (solarnih filtera, mreža, fotopanela, dronova) i druge opreme za primjenu inovativnih metoda u funkciji zaštite i njege vinograda.

IV aktivnost: ZELENA BERBA GROŽĐA VINSKIH SORTI radi ublažavanja posljedica naročito u godinama s nepovoljnim klimatskim uslovima kada je teško postići kvalitet grožđa i u godinama kada različiti uticaji mogu dovesti do poremećaja tržišta, radi uspostavljanja ravnoteže ponude i tražnje na tržištu vina. Na nivou gazdinstva, zelena berba je preventivna aktivnost, jedan od mehanizama regulacije radi sprečavanja zagušenja vinom raspoloživih kapaciteta, sprečavanje „kolapsa u vinariji“, u situacijama narušenih tržišnih tokova. Odnosi se na:

* uklanjanje sa čokota svih formiranih grozdova dok još nijesu sazreli. Ostavljanje grozdova na čokotu do kraja ciklusa proizvodnje (izostanak berbe) ne smatra se zelenom berbom.

Prihvatljivi troškovi:

* gubitak prihoda povezan s uklanjanjem grozdova.

V aktivnost: PROMOTIVNE AKTIVNOSTI radi popularisanja crnogorskih vina i širenja vinske kulture, koje obuhvataju:

* informativne aktivnosti o sistemu zaštićenih oznaka porijekla i geografskih oznaka vina u pogledu posebnog kvaliteta, ugleda i ostalih prednosti koje vino ima zbog definisanog geografskog porijekla;
* obrazovanje i informisanje zainteresovane javnosti o osnovnim principima organoleptičke ocjene vina, o zdravstvenim aspektima umjerenog i odgovornog konzumiranja vina kao neizostavnog dijela evropskog i crnogorskog eno, gastro i kulturnog nasleđa a što je u skladu sa zdravim stilovima života;
* promovisanje Crne Gore kao vinske destinacije s ciljem unapređenja prepoznatljivosti i povećanja izvoza crnogorskih vina (vinske manifestacije, promotivne prodaje uz prezentacije i degustacije vina, učešće na međunarodnim sajmovima i dr. međunarodnim događajima).

Prihvatljivi troškovi:

* izrada promotivnih materijala (posteri, flajeri, spotovi i dr.);
* troškovi putovanja, smještaja;
* iznajmljivanje prostora za prezentaciju;
* nabavka čaša i druge opreme povezane s održavanjem događaja;
* ketering;
* prevoz vina i ostale opreme;
* trošak za učestvovanje na međunarodnim sajmovima (kotizacija);
* naknade za angažovanje stručnjaka za učešće u informativnim događajima.

**SPECIFIČNI KRITERIJUMI PRIHVATLJIVOSTI**

* Prihvatljivi razlozi za konverziju sorte su:
* zamjena stone sorte s vinskom,
* zamjena vinske sa drugom vinskom u skladu s potrebama proizvodnje vina ili zbog zdravstvenih i fitosanitarnih razloga, pri čemu u predmetnom vinogradu nema stonih sorti;
* Najmanji prihvatljivi obim konverzije sorte ili promjene gustine vinograda je 10% ukupne površine vinograda podnosioca zahtjeva, koje su evidentirane u Vinogradarskom registru, osim u slučaju krčenja čokota iz fitosanitarnih razloga, kada se ne primjenjuje ovo ograničenje, pri čemu je potrebno dostaviti odgovarajući dokaz o fitosanitarnjom stanju.
* Do momenta isplate cjelokupnog iznosa podrške za aktivnosti konverzije i restrukturiranja vinograda, izmjene u strukturi vinograda moraju biti evidentirane u Vinogradarskom registru;
* Aktivnosti konverzije i restrukturiranja vinograda moraju se započeti u 2025. godini i realizovati dinamikom u skladu s projektom;
* Prihvatljivi su računi za kupovinu loznih kalemova od novembra 2024. godine, koji će biti zasađeni do završetka ovog javnog poziva.
* Idejni projekat za aktivnosti konverzije i restrukturiranja vinograda, sadrži najmanje: opis aktivnosti, obrazloženje planiranih aktivnosti, planiranu dinamiku realizacije aktivnosti, potpisanu i pečatiranu cjenovnu ponudu, predmjer i predračun radova i investicija koji će biti predmet odobravanja (ako su dostavljeni na stranom jeziku treba da budu prevedeni na crnogorski jezik – ovlašćeni sudski tumač).
* Ukoliko se sadnja i nabavka loznih kalemova ne može realizovati do završetka ovog javnog poziva, taj se podatak obavezno navodi u Idejnom projektu, radi obračuna podrške u n+1 godini.
* Za zelenu berbu specifični kriterijumi prihvatljivosti su:
* U predmetnom vinogradu, neophodan je pravilan, geometrijski razmak sadnje i optimalna potporna konstrukcija u skladu sa ampelografskim karakteristikama sorte;
* Predmetni vinograd je u stadijumu pune rodnosti, završena je juvenilna faza razvoja;
* Prije podnošenja zahtjeva za odobravanje zelene berbe, predmetni vinograd s isključivo vinskim sortimentom, mora biti evidentiran u Vinogradarskom registru;
* Zahtjev za zelenu berbu nije prihvatljiv u dvije godine zaredom;
* Obrazloženje za primjenu zelene berbe s neophodnim podacima o:
* proizvodnom potencijalu (prosječan godišnji prinos vinskog grožđa);
* kapacitetu vinarije za proizvodnju vina i za skladištenje proizvedenog vina;
* postojećim zalihama (odvojeno za zalihe vina u sudovima i za zalihe flaširanog vina);
* podaci o dosadašnjoj proizvodnji i plasmanu vina (prosječna godišnja proizvodnja vina, navesti modele prodaje – tržište vina);
* Podnosilac zahtjeva kontroliše kvalitet vina radi stavljanja u promet, a obavezno u prethodnoj godini u odnosu na Zahtjev za zelenu berbu;
* Prije podnošenja Zahtjeva za odobravanje isplate, u predmetnom vinogradu mora biti uklonjen svaki grozd;
* Korisnik podrške za zelenu berbu, ne može staviti u promet vino iz godine berbe, u kojoj je ostvario podršku za zelenu berbu.
* Program promocije vina i širenja vinske kulture, sadrži najmanje: cilj manifestacije, opseg korisnika benefita i procjenu doprinosa razvoju vinskog sektora (direktnih korisnika, tj. proizvođača vina i indirektnih – navesti regije i dr. kategorije korisnika), očekivane rezultate i Plan aktivnosti (jasno definisane i opisane aktivnosti, vrijeme i dinamika realizacije, procjena troška sa cjenovnim ponudama za aktivnosti/investicije koje će biti predmet odobravanja).
* Prihvatljivi su zahtjevi za odobravanje plaćanja po osnovu realizacije manifestacije i događaja, koji se uklapaju u propozicije ovog javnog poziva, a koji su realizovani prije usvajanja Agrobudžeta za 2025. godinu i prije objavljivanja javnog poziva.
* Prioritetni kriterijumi za sufinansiranje svih promotivnih programa su:
* Opseg korisnika, tj. procjena da li je promotivna aktivnost opšteg karaktera, da li je namijenjena isključivo za pojedinačni proizvod, tržišnu marku, za samo jednog proizvođača;
* Proširenje tržišta vina, promocija usmjerena na novo tržište izvan državnih granica;
* Izvještaj nakon završetka promotivnog događaja za koji je odobreno sufinansiranje, sadrži detaljan opis svih pokazatelja iz Programa promocije, a cjenovne ponude moraju biti detaljno specificirane, potpisane i pečatirane. Iznos odabrane ponude mora biti jasno povezan s iznosom iz Plana aktivnosti.

**NEPRIHVATLJIVI TROŠKOVI**

* Konverzija vinograda na kraju eksploatacionog perioda, tj. radi podmlađivanja vinograda;
* Restrukturiranje vinograda u kojem nije prethodno u potpunosti izvršena konverzija stonih s vinskim sortama;
* Izgradnja podzida na terenima gdje je nagib manji od 25%;
* Uklanjanje grozdova stonih sorti;
* Uklanjanje grozdova vinskih sorti nakon „šarka“;
* Troškovi radne snage;
* Troškovi osiguranja;
* Bankovni troškovi, PDV i ostale fiskalne obaveze drugih zemalja.

**VISINA PODRŠKE**

KONVERZIJA I RESTRUKTURIRANJE VINOGRADA

Iznos podrške za aktivnosti konverzije izračunava se po iskrčenom čokotu i posađenom kalemu. Iznosom od 10€/čokotu obuhvaćen je gubitak prinosa u juvenilnom stadijumu. Podrška za nabavku loznih kalemova iznosi 50% od nabavne cijene.

Iznos podrške za aktivnosti restrukturiranja vinograda izračunava se na bazi propratne dokumentacije (računa), koju dostavlja podnosilac Zahtjeva i iznosi do 80% ukupno prihvatljivih troškova, ali ne više od 10.000€ po zahtjevu.

Ukupan iznos podrške realizuje se na kraju investicije nakon administrativne i kontrole na licu mjesta.

INVESTICIJE U OBLASTI PROIZVODNJE VINA I INVESTICIJE U INOVACIJE

Podrška za nabavku i instaliranje opreme izračunava se na bazi propratne dokumentacije (računa), koju dostavlja podnosilac Zahtjeva i iznosi do 80% ukupno prihvatljivih troškova, ali ne više od 10.000€ po zahtjevu.

Ukupan iznos podrške realizuje se na kraju investicije nakon administrativne i kontrole na licu mjesta.

ZELENA BERBA

Iznos podrške za zelenu berbu izračunava se na bazi propratne dokumentacije, koju dostavlja podnosilac zahtjeva i iznosi do 50% od procijenjenog gubitka prihoda, ali ne više od 4.000€/ha ili 1€/čokotu, ali ne više od 10.000€ po zahtjevu. Podrška se realizuje nakon administrativne i kontrole na licu mjesta.

PROMOCIJA CRNOGORSKIH VINA I ŠIRENJE VINSKE KULTURE

Iznos podrške za promociju vina i širenje vinske kulture izračunava se na bazi propratne dokumentacije, koju dostavlja podnosilac Zahtjeva i iznosi do 80% ukupno prihvatljivih troškova, iz Programa promocije vina, ali ne više od 10.000€ po zahtjevu.

Podrška se realizuje nakon odobrenja Programa promociju (do 50% projekcije ukupne podrške), a preostali iznos sredstava podrške nakon dostavljanja Izvještaja o realizaciji programskih aktivnosti.

**Podnosilac zahtjeva po predmetnom Javnom pozivu može konkurisati s jednim zahtjevom i ostvariti pravo na podršku za jednu ili više komponenti, pri čemu ukupna podrška ne može iznositi više od 10.000 eura po zahtjevu.**

**POTREBNA DOKUMENTACIJA UZ ZAHTJEV ZA ODOBRAVANJE PREDLOŽENIH AKTIVNOSTI**

* Popunjen Zahtjev za odobravanje predloženih aktivnosti za mjere posebne podrške za vino za 2025. godinu sa potpisom/pečatom podnosioca zahtjeva (OBRAZAC 1);
* Fotokopija lične karte podnosioca zahtjeva;
* Ukoliko je podnosilac zahtjeva pravno lice, dokaz iz CRPS-a o registraciji subjekta, iz koje se utvrđuje adekvatnost, tj. korelacija djelatnosti za koju je subjekat registrovan i aktivnosti za koju je podnio zahtjev za podršku;
* Idejni projekat za aktivnosti konverzije i restrukturiranja vinograda;
* Obrazloženje za primjenu zelene berbe s neophodnim podacima;
* Program manifestacije (događaja) sa planom aktivnosti za promociju vina i širenje vinske kulture.

**POTREBNA DOKUMENTACIJA UZ ZAHTJEV ZA ODOBRAVANJE ISPLATE SREDSTAVA PODRŠKE**

* Popunjen Zahtjev za odobravanje isplate sredstava podrške za mjere posebne podrške za vino za 2025. godinu sa potpisom podnosioca zahtjeva (i) pečatom pravnog lica (OBRAZAC 2);
* Fiskalni računi ili uplatnice ili ovjerene potvrde o prenosu sredstava ili ovjereni izvod iz banke kao dokaz o izvršenoj uplati, a u slučaju poslovanja s inostranstvom ovjeren swift banke.
* Izvještaj nakon završetka promotivnog događaja.

**PROCEDURA REALIZACIJE**

1. Potencijalni korisnik sredstava podrške obraća se Zahtjevom za odobravanje aktivnosti posebne podrške za vino za 2025. godinu, Direktoratu za plaćanja (OBRAZAC 1), gdje se vrši administrativna kontrola primljenog zahtjeva;
2. Ukoliko se administrativnom kontrolom utvrdi da Zahtjev ne ispunjava kriterijume definisane Javnim pozivom, Direktorat donosi Rješenje o odbijanju predmetnog zahtjeva;

KONVERZIJA I RESTRUKTURIRANJE VINOGRADA, ZELENA BERBA, INVESTICIJE U OBLASTI PROIZVODNJE VINA I INVESTICIJE U INOVACIJE

Ukoliko je administrativnom kontrolom utvrđeno da je Zahtjev koji se odnosi na aktivnosti konverzije i restrukturiranja vinograda, zelenu berbu, investicije u oblasti proizvodnje vina i investicije u inovacije u skladu sa kriterijumima definisanim Javnim pozivom i evidencijom iz Vinogradarskog registra, isti se kontroliše terenski od strane Direkcije za savjetodavne poslove u oblasti biljne proizvodnje, koja sačinjava Izvještaj opravdanosti predloženih aktivnosti, potkrijepljen foto dokumentacijom.

1. Na osnovu Izvještaja sa terena, operativno odgovorna osoba iz Direktorata za plaćanja, donosi Rješenje o odobravanju ili neodobravanju predloženih aktivnosti;
2. Ako se Rješenjem odobravaju predložene aktivnosti, podnosilac Zahtjeva može započeti njihovu realizaciju;
3. Nakon završetka realizacije investicije, korisnik sredstava podrške podnosi Zahtjev za odobravanje isplate sredstava podrške Direktoratu za plaćanja (OBRAZAC 2), s pratećom dokumentacijom propisanom ovim javnim pozivom;
4. Operativno odgovorna osoba iz Direktorata, vrši administrativnu kontrolu primljenog Zahtjeva i ukoliko utvrdi da je u skladu sa kriterijumima definisanim Javnim pozivom, isti se prosleđuje Direkciji za savjetodavne poslove u oblasti biljne proizvodnje radi obavljanja kontrole realizacije investicija na terenu;
5. Direkcija za savjetodavne poslove u oblasti biljne proizvodnje dostavlja Direktoratu izvještaj o ralizovanosti investicija potkrijepljen foto dokumentacijom;
6. Na osnovu pozitivnog izvještaja o realizovanosti aktivnosti/investicije, Direktorat donosi Rješenje o dodjeli i iznosu isplate sredstava podrške na račun korisnika podrške.

PROMOTIVNE AKTIVNOSTI

Administrativna kontrola svih zahtjeva koji se odnose na promotivne aktivnosti, odnosi se na provjeru kompletnosti Zahtjeva za podršku. Direktorat obavještava podnosioce zahtjeva o Odluci. Za promotivne događaje, koji su održani prije usvajanja Agrobudžeta i objavljivanja javnog poziva, nije potrebna faza odobravanja aktivnosti, već se donosi rješenje o isplati sredstava podrške, nakon primljenog zahtjeva za odobravanje isplate i izvještaja nakon završetka promotivnog događaja s ostalom pratećom dokumentacijom.

1. Podnosioci, čiji su zahtjevi prihvaćeni za sufinansiranje, po završetku promotivnog programa, dostavljaju Direktoratu za plaćanje Zahtjev za odobravanje isplate sredstava podrške (OBRAZAC 2) s Izvještajem nakon završetka promotivnog događaja i ostalom pratećom dokumentacijom propisanom ovim javnim pozivom;
2. Po prijemu Zahtjeva za odobravanje isplate sredstava podrške, u Direktoratu se vrši administrativna kontrola i donosi se Rješenje o konačnom iznosu sredstava podrške i njihovoj isplati na račun korisnika podrške.

**NAČIN PODNOŠENJA ZAHTJEVA ZA odobravanje PODRŠKE**

Navedeni obrasci se mogu preuzeti sa internet stranice Ministarstva poljoprivrede, šumarstva i vodoprivrede ([www.minpolj.gov.me](http://www.minpolj.gov.me)) ili u kancelarijama Direktorata za plaćanje ili Direkcije za savjetodavne poslove u biljnoj proizvodnji.

Zahtjeve i potrebnu dokumentaciju dostaviti isključivo putem pošte, na sljedeću adresu:

MINISTARSTVO POLJOPRIVREDE ŠUMARSTVA I VODOPRIVREDE

-Direktorat za plaćanja-

po Javnom pozivu za program „Mjere posebne podrške za vino“ za 2024. godinu

Ul. Moskovska br. 101, 81000 Podgorica

Rok za dostavljanje Zahtjeva za odobravanje predloženih aktivnosti po Javnom pozivu je 01. 09. 2025. godine, a za zelenu berbu 01. 07. 2025. godine.

Rok za dostavljanje Zahtjeva za odobravanje isplate sredstava podrške je 30. 11. 2025., a za zelenu berbu 01. 08. 2025. godine.

**NAPOMENE**

* Podnosilac zahtjeva odgovara za tačnost podataka i dokumentacije za ostvarivanje prava na podršku;
* Ministarstvo poljoprivrede, šumarstva i vodoprivrede može da izvši provjeru realnosti i osnovanosti prikazanih troškova, provjeru dvostrukog finansiranja kao i pokretanje finansijske provjere svih pristiglih računa kod nadležnih organa;
* Ukoliko se u postupku finansijske provjere realnosti i osnovanosti prikazanih troškova kod nadležnih organa, utvrdi da je korisnik sredstava na osnovu netačne dokumentacije, odnosno prevarom ostvario pravo na korišćenje sredstava podsticaja ili je sredstva podsticaja nenamjenski koristio dužan je da vrati iznos primljenih sredstava, uvećan za iznos zatezne kamate, shodno članu 33 Zakona o poljoprivredi i ruralnom razvoju (“Sl. list Crne Gore”, broj 56/09, 34/14,1/15 i 30/17).Takođe, korisnik sredstava podsticaja u ovom slučaju, gubi pravo na svaki vid podsticaja u naredne dvije godine od dana donošenja pravosnažnog rješenja Ministarstva;
* Troškovi za svaki dio investicije moraju da budu u skladu sa realnim trenutnim tržišnim cijenama;
* U slučaju da podnosilac zahtjeva ne dozvoli ili spriječi rad Komisije, te na bilo koji drugi način utiče na njen rad, podneseni zahtjev neće biti odobren.

**Neblagovremeno podnijeta, nepotpuna dokumentacija, kao i dokumentacija koja nije u skladu sa uslovima Javnog poziva neće se razmatrati.**